CELEX: 62009CN0329
Language: el
Date: 2009-08-17 00:00:00
Title: Υπόθεση C-329/09 P: Αίτηση αναιρέσεως που υπέβαλε στις 17 Αυγούστου 2009 η Iride Spa, πρώην AMGA Spa, κατά της αποφάσεως που εξέδωσε το Πρωτοδικείο (όγδοο πενταμελές τμήμα) στις 11 Ιουνίου 2009 στην υπόθεση T-300/02, AMGA κατά Επιτροπής

7.11.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 267/41
            
         Αίτηση αναιρέσεως που υπέβαλε στις 17 Αυγούστου 2009 η Iride Spa, πρώην AMGA Spa, κατά της αποφάσεως που εξέδωσε το Πρωτοδικείο (όγδοο πενταμελές τμήμα) στις 11 Ιουνίου 2009 στην υπόθεση T-300/02, AMGA κατά Επιτροπής
   (Υπόθεση C-329/09 P)
   2009/C 267/72
   Γλώσσα διαδικασίας: η ιταλική
   
      Διάδικοι
   
   
      Αναιρεσείουσα: Iride Spa, πρώην AMGA Spa (εκπρόσωποι: L. Radicati di Brozolo και T. Ubaldi, δικηγόροι)
   
      Έτεροι διάδικοι: Επιτροπή των Ευρωπαϊκών Κοινοτήτων και A2A SpA, πρώην ASM Brescia SpA
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση στην υπόθεση T-300/02 λόγω παραμορφώσεως των στοιχείων της δικογραφίας και λόγω των εσφαλμένων νομικών συνεπειών που το Πρωτοδικείο συνήγαγε από τα στοιχεία αυτά, κατά το μέρος που έκρινε ότι η επίμαχη απόφαση (1) δεν αφορά ατομικά την Azienda Meditarranea Gas e Acqua S.p.A. (AMGA) και ότι η προσφυγή που άσκησε στην υπόθεση T-300/02 είναι απαράδεκτη·
            
         
               —
            
            
               να κηρύξει παραδεκτή την προσφυγή που ασκήθηκε στην υπόθεση T-300/02 και να αναπέμψει την υπόθεση στο Πρωτοδικείο για να εξεταστεί επί της ουσίας, κατά το άρθρο 61 του Οργανισμού του Δικαστηρίου·
            
         
               —
            
            
               να καταδικάσει την Επιτροπή στα δικαστικά έξοδα τόσο της δίκης ενώπιον του Δικαστηρίου όσον και της δίκης ενώπιον του Πρωτοδικείου.
            
         
      Ισχυρισμοί και κύρια επιχειρήματα
   
   Προς στήριξη της αιτήσεώς της αναιρέσεως, η αναιρεσείουσα διατυπώνει μόνον ένα λόγο αναιρέσεως, με τον οποίο ισχυρίζεται, με γνώμονα το άρθρο 230, τέταρτο εδάφιο, ΕΚ και τη σχετική κοινοτική νομολογία, ότι το Πρωτοδικείο παραμόρφωσε τα στοιχεία της δικογραφίας και ότι είναι εσφαλμένες οι νομικές συνέπειες που το Πρωτοδικείο συνήγαγε από τις ανακριβείς διαπιστώσεις που περιέχονται στην αναιρεσιβαλλόμενη απόφαση. Ειδικότερα, κατά την Iride, το Πρωτοδικείο παραμόρφωσε πλήρως τα στοιχεία που η AMGA είχε θέσει στην κρίση του Πρωτοδικείου για να επιβεβαιωθεί ότι η AMGA είναι πραγματικός αποδέκτης μιας ατομικής ενισχύσεως η οποία χορηγήθηκε βάσει του επίμαχου καθεστώτος και της οποίας την ανάκτηση διέταξε η Επιτροπή. Κατά συνέπεια, λόγω αυτής της παραμορφώσεως των στοιχείων της δικογραφίας το Πρωτοδικείο συνήγαγε το εσφαλμένο νομικό συμπέρασμα ότι η επίμαχη απόφαση δεν αφορά ατομικά την AMGA, οπότε η προσφυγή της είναι απαράδεκτη.
   
      (1)  Απόφαση 2003/193/ΕΚ της Επιτροπής, της 5ης Ιουνίου 2002, με αντικείμενο ιταλικές κρατικές ενισχύσεις σχετικά με φορολογικές απαλλαγές και προνομιακά δάνεια υπέρ επιχειρήσεων κοινής ωφελείας με πλειοψηφική συμμετοχή δημόσιου φορέα (EE 2003, L 77, σ. 21).